曼聯總監離任 坦哈格失兩大後台
2024年04月10日 23:00
東網電視
更多新聞短片
梅托一直支持坦哈格。(Getty Images)
英超勁旅曼聯嘅高層改革繼續進行,效力球會11年嘅足球總監梅托周二(9日)宣布離職,英國傳媒指梅托嘅離開,令領隊坦哈格失去喺曼聯最後嘅支持者,佢喺「紅魔鬼」嘅帥位更加岌岌可危。
梅托喺2013年加入曼聯,11年來由足球發展主任升到足球總監,不過佢效力咁耐,曼聯就霉足咁耐。自拉特克利夫入主後,已盛傳梅托將被「燉冬菇」,預計可能轉任其他崗位,但曼聯周二就宣布梅托正式離開。曼聯主席之一嘅祖爾格拉沙表示:「經過11年來共同努力,我哋認為係時候要實行新管理架構,梅托永遠係曼聯嘅朋友。」
梅托同上年底離任嘅前CEO李察阿諾特,係2年前親自飛去阿姆斯特丹面試坦哈格,最後決定請佢執教嘅人,過去2年亦多次公開力撐坦哈格,據英國《太陽報》報道,隨住李察阿諾特同梅托先後離開,坦哈格已失去隊內最重要嘅後台,下季留隊機會再度下降。